Source: https://domov.sme.sk/c/1770424/hladany-kutal-poziadal-v-sr-o-azyl-sud-odrocil-jeho-vydavanie-do-cr.html
Timestamp: 2017-09-23 09:52:16+00:00

Document:
Hľadaný Kutál požiadal v SR o azyl, súd odročil jeho vydávanie do ČR - domov.sme.sk
Hľadaný Kutál požiadal v SR o azyl, súd odročil jeho vydávanie do ČR
Bratislava 1. októbra (TASR) - Krajský súd v Bratislave dnes odročil na neurčito verejné zasadnutie, na ktorom mal rozhodnúť o vydaní hľadaného Vratislava ...
1. okt 2004 o 10:05 TASR
Bratislava 1. októbra (TASR) - Krajský súd v Bratislave dnes odročil na neurčito verejné zasadnutie, na ktorom mal rozhodnúť o vydaní hľadaného Vratislava Kutala do Českej republiky. Odsúdený z prípravy vraždy novinára totiž požiadal o azylové konanie a chce na Slovensku dostať štatút utečenca.
Prokurátorka preto navrhla odročiť verejné zasadnutie, kým príslušné orgány nerozhodnú. Podľa slov Kutala "asi" bol vypočutý cudzineckou políciou. Najprv súhlasil so zjednodušeným konaním, potom ho však písomne odvolal. Migračný úrad sa s ním ešte nekontaktoval.
Vrchný súd v Prahe 13. marca 2003 potvrdil vysoké tresty odňatia slobody pre dvoch podnikateľov v kauze vykurovacej nafty. Súd pritom neskúmal kauzu z hľadiska astronomických daňových únikov, ktoré mohli dosiahnuť až desiatky miliárd českých korún, ale len násilnú trestnú činnosť moravských podnikateľov.
Kutal vtedy dostal desať rokov za organizovanie výbuchov náloží a prípravu vraždy novinára českého denníka Blesk, ktorý o problematike daňových únikov písal. Vrchný súd potvrdil aj 13,5-ročný trest pre druhého podnikateľa Milana Šišmu za objednanie vraždy iného podnikateľa, ktorý sa tiež venoval obchodom s vykurovacou naftou.
Niekoľko skupín českých podnikateľov v prvej polovici 90. rokov využívalo skutočnosť, že nafta a vykurovacia nafta boli v ČR zdanené rozdielnou sadzbou. Obchodníci dovážali naftu ako vykurovací olej a predávali ho ďalej odberateľom s vysokým profitom ako naftu. Podvody zastavili až úpravy daňového zaťaženia nafty a vykurovacej nafty. Tá sa pritom od bežnej nafty odlišuje len vyšším obsahom síry.

References: súd 
 súd 
 súd 
 súd 
 súd 
 Súd 
 súd